
Rīgā 2023. gada 2. maijā (prot. Nr. 24 14. §)
Grozījumi Ministru kabineta 2022. gada 8. februāra noteikumos Nr. 111 "Attālināto mācību organizēšanas un īstenošanas kārtība"
Izdoti saskaņā ar Izglītības likuma
14. panta 45. punktu
· Izdarīt Ministru kabineta 2022. gada 8. februāra noteikumos Nr. 111 "Attālināto mācību organizēšanas un īstenošanas kārtība" (Latvijas Vēstnesis, 2022, 29. nr.) šādus grozījumus:
· 1. Svītrot 4.3.8. apakšpunktu.
· 2. Svītrot 4.3.9. apakšpunktu.
· 3. Papildināt ar 4.5. apakšpunktu šādā redakcijā:
· "4.5. pamatizglītības pakāpē, vidējās izglītības pakāpē un augstākās izglītības pakāpē profesionālās tālākizglītības programmu vai tās daļu var īstenot daļēji vai pilnā apjomā attālināti atbilstoši izglītības programmai, izņemot praksi un profesionālās kvalifikācijas eksāmenu, ko organizē klātienē;".
· 4. Papildināt ar 4.6. apakšpunktu šādā redakcijā:
· "4.6. pamatizglītības pakāpē, vidējās izglītības pakāpē un augstākās izglītības pakāpē profesionālās pilnveides izglītības programmā klātienē īstenojamo daļu nosaka izglītības programmā."
· 5. Izteikt 7. punktu šādā redakcijā:
· "7. Lai organizētu attālinātās mācības šo noteikumu 4.3., 4.5. un 4.6. apakšpunktā minētajās izglītības pakāpēs, izglītības iestāde:
· 7.1. mācību priekšmetu (kursu) stundu (nodarbību) sarakstā norāda attālināto mācību ietvaros plānotās stundas (nodarbības);
· 7.2. ja attālinātās mācības plānots īstenot, izmantojot informācijas tehnoloģijas, sadarbībā ar tās dibinātāju (izņemot valsts vai valsts augstskolu dibinātas vispārējās un profesionālās izglītības iestādes) nodrošina tiešsaistes mācīšanās tehnisko vidi, kas atbalsta sinhronu un asinhronu attālināto mācīšanos, kā arī digitālu mācību materiālu pieejamību izglītojamiem, ievērojot, ka:
· 7.2.1. sinhronas attālinātas mācīšanās risinājumiem jānodrošina nepieciešamā tehnika video un audio translācijai un ierakstam, kā arī programmatūra sinhronai tiešsaistes video un audio komunikācijai ar ekrāna pārraides atbalstu;
· 7.2.2. asinhronas attālinātas mācīšanās risinājumiem jānodrošina vide digitālu mācību materiālu izvietošanai, izglītojamo patstāvīgo darbu izstrādei un iesniegšanai, izglītojamo savstarpējai komunikācijai un komunikācijai ar pedagogu;
· 7.3. saskaņojot ar tās dibinātāju (izņemot valsts vai valsts augstskolu dibinātas vispārējās un profesionālās izglītības iestādes), iekšējos normatīvajos aktos nosaka attālināto mācību organizēšanas kārtību, cita starpā iekļaujot:
· 7.3.1. kārtību, kādā izglītības iestāde apzina, vai izglītojamiem ir pieejami tehniskie līdzekļi attālināto mācību procesa nodrošināšanai, kā arī minēto tehnisko līdzekļu nodrošināšanas kārtību, ja izglītojamiem tie nav pieejami;
· 7.3.2. kārtību, kādā tiek uzskaitīta izglītojamo dalība attālinātajās mācībās un uzdoto uzdevumu izpilde;
· 7.3.3. rīcību gadījumā, ja izglītojamā dalība attālinātajās mācībās nav iespējama vai ir traucēta tehnisku iemeslu dēļ;
· 7.3.4. kārtību, kādā nodrošina drošības prasību ievērošanu attālināto mācību laikā, un saziņas kārtību ar nepilngadīga izglītojamā likumiskajiem pārstāvjiem drošības vai veselības apdraudējuma gadījumā;
· 7.3.5. kārtību, kādā izglītojamie attālinātajās mācībās izmanto izglītības iestādes resursus un infrastruktūru (piemēram, telpas, bibliotēku);
· 7.3.6. rīcību gadījumā, ja tiek konstatēta vardarbība vai ir aizdomas par vardarbību pret izglītojamo."
· 6. Izteikt 8. punktu šādā redakcijā:
· "8. Šo noteikumu 4.3.1., 4.3.2., 4.3.3., 4.3.4., 4.3.5., 4.3.6. un 4.3.7. apakšpunktā minētajās izglītības programmās mācību gada laikā attālinātās mācības var īstenot:
· 8.1. vismaz divās no šādām izglītības programmas sastāvdaļām – mācību priekšmetos (kursos), moduļos un kvalifikācijas praksēs;
· 8.2. līdz 30 procentiem no mācību priekšmetam (kursam), modulim un kvalifikācijas praksei noteiktā apjoma."
· 7. Papildināt ar 9. punktu šādā redakcijā:
· "9. Izglītības iestādes līdz 2023. gada 31. jūlijam papildina iekšējos normatīvos aktos par attālināto mācību īstenošanu un atbilstoši šo noteikumu 7.3.6. apakšpunktam norāda rīcību gadījumā, ja attālināto mācību laikā tiek konstatēta vardarbība pret izglītojamo vai ir aizdomas par vardarbību pret izglītojamo."

